Dôvodová správa

A. Všeobecná časť

Návrh zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov  bol vypracovaný v súlade s Plánom legislatívnych úloh vlády Slovenskej republiky na rok 2013. 

Navrhované právne úpravy rodičovského príspevku v čl. I a príspevku na starostlivosť o dieťa v čl. II zohľadňujú doterajšie poznatky z praxe súvisiace s vykonávaním agendy uvedených príspevkov. V záujme účelného využívania a ochrany finančných prostriedkov štátneho rozpočtu sa navrhujú zmeny a doplnenia zamerané na tento cieľ.

	Navrhuje  sa  neposkytovať rodičovský príspevok tým rodičom, ktorým z osobnej starostlivosti bolo odňaté staršie dieťa vo veku do troch rokov alebo do šesť rokov, ak má dlhodobo nepriaznivý zdravotný stav a na zabezpečenie starostlivosti o toto dieťa úrad práce, sociálnych vecí a rodiny už poskytuje rodičovský príspevok osobe, ktorej bolo toto dieťa zverené do starostlivosti. 

	S cieľom zabezpečiť účelné využívanie rodičovského príspevku navrhuje sa ustanoviť osobitného príjemcu rodičovského príspevku aj v prípade,  ak už bol v rodine ustanovený osobitný príjemca dávky v hmotnej núdzi a príspevkov k dávke v hmotnej núdzi alebo prídavku na dieťa z dôvodu, že rodič prídavok na dieťa nepoužíval na účel, na ktorý je určený. Návrh umožňuje ustanoviť osobitného príjemcu rodičovského príspevku aj na žiadosť rodiča.

Článok II návrhu zákona navrhuje zmena a doplnenie zákona č. 561/2008 Z. z. o príspevku na starostlivosť o dieťa a o zmene a doplnení niektorých zákonov. V záujme ochrany finančných prostriedkov sa navrhuje, aby oprávnená osoba bola povinná vrátiť neprávom vyplatenú sumu   príspevku aj v takom prípade, ak vedela, alebo musela z okolností daného prípadu predpokladať, že vyplatená suma  príspevku jej nepatrí. Zároveň sa navrhuje, aby úrad od oprávnenej osoby nežiadal údaje, ktoré sú mu známe z inej činnosti úradu, alebo ktoré vie získať z dostupného informačného systému iného orgánu verejnej správy. Tiež sa explicitne umožňuje úradom kopírovanie, skenovanie alebo iné zaznamenávanie na nosič údajov dokladov potrebných pre rozhodovanie.

Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. 
	Finančný, sociálny, environmentálny vplyv a vplyv na podnikateľské prostredie  a informatizáciu  spoločnosti sú uvedené v doložke vybraných vplyvov.